Hoë goudprys, swak rand help Harmony Gold | Netwerk24
Deur Elvira Wood 15 September 2020 08:17
Harmony se Kusasalethu-goudmyn. Foto: Argief
Die hoër goudprys en swakker goudprys het Harmony Gold gehelp om verliese beduidend te verminder.
Die gemiddelde goudprys het gedurende die jaar met 25% tot R735 569 per kilogram gestyg.
Die groot redes hiervoor was die prys in dollar wat gestyg het, én die rand wat teenoor die dollar verswak het.
Die wisselkoers van die rand teenoor die dollar het van gemiddeld R14,18 tot R15,66 teruggesak. Dit het egter Harmony se inkomste gesteun omdat hy goud in dollar verkoop.
Hoewel goudproduksie vir die jaar 15% laer was teen 37 863 kg, oftewel 1,2 miljoen fynons, het die maatskappy se inkomste steeds met 9% tot R29,2 miljard gestyg.
Die invloed van die swakker rand is baie duidelik wanneer net na die maatskappy se inkomste in dollar gekyk word. Harmony het in die jaar 'n dollar-inkomste van $1 867 verdien. Dit is $31 miljoen minder as 'n jaar gelede.
Die goeie inkomste het egter nie gekeer dat Harmony nie steeds 'n verlies ly nie.
Die maatskappy het in die jaar tot einde Junie 'n verlies van R850 miljoen gely. Dit is teenoor die verlies van R2,6 miljard 'n jaar gelede.
Peter Steenkamp, uitvoerende hoof van Harmony, het vroeg Dinsdagoggend in 'n aanlyn bespreking van die maatskappy se resultate gesê dat hulle baie tevrede is met hoe die maatskappy presteer het, veral gegewe dat van sy ondergrondse bedrywighede vir 'n deel van die staat van inperking gesluit was.
Steenkamp het gesê nog 'n probleem wat druk op produksie geplaas het, was beurtkrag.
Harmony se skuld beloop nou R1,3 miljard. Dit is teenoor die R3,5 miljard 'n jaar gelede.
Die verlies per aandeel beloop R1,64. Dit is 'n beduidende verbetering teenoor die verlies per aandeel van R4,98 'n jaar gelede.
Wesensverlies per aandeel beloop R1,54 teenoor die wesensverdienste van R2,04 'n jaar gelede.
Geen dividend is uitgekeer nie.
Steenkamp het gesê dat die maatskappy daarin kon slaag om in die drie maande tot einde Junie, steeds 75% van sy produksieteikens haal.
Die maatskappy het sowat vyf ton se goudproduksie weens die pandemie verloor.
Teen 10 September was 4,1% van die maatskappy se werknemers positief vir die koronavirus getoets. Daar is steeds 61 werknemers wat met siekteverlof is weens die virus, terwyl 29 van die maatskappy se werkers aan Covid-19 gesterf het.
Harmony het sowat R100 miljoen spandeer om sy werksaamhede te beveilig sodat sy werknemers kan terugkeer.